**Ministru kabineta noteikumu projekta "Noteikumi par valsts pārbaudes darbu norises laiku 2012./2013.mācību gadā" sākotnējās ietekmes novērtējuma ziņojums (anotācija)**

|  |  |  |
| --- | --- | --- |
| I Tiesību akta projekta izstrādes nepieciešamība | | |
| 1. | Pamatojums | Ministru kabineta noteikumu projekts „Noteikumi par valsts pārbaudes darbu norises laiku 2012./2013.mācību gadā” (turpmāk – noteikumu projekts) izstrādāts, pamatojoties uz Vispārējās izglītības likuma 4.panta 12.punktā doto deleģējumu Ministru kabinetam katru mācību gadu atbilstoši valsts vispārējās izglītības standartiem noteikt valsts pārbaudes darbu norises laiku un kārtību, kā arī ņemot vērā Valdības rīcības plāna Deklarācijas par Valda Dombrovska vadītā Ministru kabineta iecerēto darbību īstenošanai (apstiprināts ar Ministru kabineta 2012.gada 16.februāra rīkojumu Nr.84) 6.4.apakšpunktā noteikto – radīt priekšnoteikumus skolēna noslodzes samazināšanai mācību gada ietvaros. |
| 2. | Pašreizējā situācija un problēmas | Valsts pārbaudes darbu norises laiku 2011./2012.mācību gadā noteica Ministru kabineta 2011.gada 26.jūlija noteikumi Nr.578 „Noteikumi par valsts pārbaudes darbu norises laiku 2011./2012.mācību gadā”. Ministru kabineta noteikumi, kas nosaka valsts pārbaudes darbu norises laiku 2012./2013.mācību gadā, nav izdoti. Līdz ar to izglītības iestādēm ir grūtības, atbilstoši valsts pārbaudes darbu grafikam, veidot mācību gada plānojumu.  Valsts pārbaudes darbu norises kārtība noteikta Ministru kabineta 2010.gada 6.aprīļa noteikumos Nr.334 „Noteikumi par valsts pārbaudījumu norises kārtību” un Ministru kabineta 2010.gada 6.aprīļa noteikumos Nr.335 „Noteikumi par centralizēto eksāmenu saturu un norises kārtību”. |
| 3. | Saistītie politikas ietekmes novērtējumi un pētījumi | Projekts šo jomu neskar. |
| 4. | Tiesiskā regulējuma mērķis un būtība | Noteikumu projekts nosaka norises laikus ieskaitēm, eksāmeniem un centralizētajiem eksāmeniem 2012./2013.mācību gadā tiem izglītojamiem, kuriem atbilstoši valsts vispārējās izglītības standartiem un valsts profesionālās vidējās izglītības standartam un valsts arodizglītības standartam attiecīgajā mācību gadā ir jākārto noteiktie valsts pārbaudes darbi. Tāpat arī noteikumu projekts nosaka valsts pārbaudes darbu norises laikus izglītojamiem, kuri attaisnojošu iemeslu dēļ nav varējuši kārtot valsts pārbaudes darbus noteiktajos laikos.  Ņemot vērā arodbiedrības „Latvijas izglītības vadītāju asociācija” atbalstu iecerei samazināt vispārējā vidējā izglītībā izglītojamo slodzi un spriedzi valsts pārbaudījumu laikā maija beigās un jūnijā, noteikumu projekts paredz palielināt dienu skaitu starp valsts pārbaudījumiem vispārējā vidējā izglītībā un noteikt angļu valodas centralizētā eksāmena (turpmāk – eksāmens) norisi no 2013.gada 26.marta līdz 28.martam.  Eksāmenā tiek vērtētas izglītojamo vispārējās prasmes saprast un lietot valodu, un izglītojamie parasti līdz 12.klases 2.semestra sākumam ir apguvuši mācību priekšmeta standartā noteiktās prasības. Tā kā 2.semestra laikā notiek apgūto zināšanu vispārināšana un prasmju nostiprināšana, tad eksāmena norise pirms mācību priekšmeta noslēguma būtiski neietekmē izglītojamo sasniegumu vērtējumu eksāmenā, kā arī nav nepieciešams palielināt izglītojamā mācību slodzi, īpaši gatavojoties eksāmenam.  Pēc eksāmena norises angļu valodas mācību stundās skolotājs varēs, izmantojot diferencēto pieeju, paplašināt un padziļināt izglītojamo prasmes, ievērojot viņu individuālās vēlmes.  Lai personai būtu iespējams savlaicīgi iesniegt izglītības dokumentus kādā no ārvalsts augstskolām, ir nepieciešams pēc iespējas paātrināt sertifikātu izsniegšanas termiņu. Eksāmena norise 2013.gada martā dod iespēju izglītojamo eksāmena darbu vērtēšanu sākt jau 2013.gada 3.jūnijā un vispārējās vidējās izglītības sertifikātus izsniegt četras dienas ātrāk kā iepriekšējā mācību gadā.  Eksāmena norise noteikumu projektā ir ieplānota laika periodā, kurā ar Ministru kabineta 2012.gada 10.aprīļa noteikumiem Nr.259 „Noteikumi par 2012./2013.mācību gada un mācību semestru sākuma un beigu laiku” (turpmāk – noteikumi Nr.259) izglītojamajiem ir noteiktas pavasara brīvdienas. Lai kompensētu brīvdienām paredzēto laiku, nepieciešams veikt grozījumus noteikumos Nr.259. |
| 5. | Projekta izstrādē iesaistītās institūcijas | Projekts šo jomu neskar. |
| 6. | Iemesli, kādēļ netika nodrošināta sabiedrības līdzdalība | Projekts šo jomu neskar. |
| 7. | Cita informācija | Izglītības un zinātnes ministrija (turpmāk – ministrija) bija jau izstrādājusi un iesniegusi izskatīšanai Ministru kabineta sēdē Ministru kabineta noteikumu projektu „Noteikumi par valsts pārbaudes darbu norises laiku 2012./2013.mācību gadā” (izsludināts Valsts sekretāru sanāksmē 2012.gada 29.martā, protokols Nr.13, 10.§, VSS – 368; TA-905). Ņemot vērā ministrijas reformu prioritātes vispārējā izglītībā – mazināt izglītojamā slodzi mācību procesā to skaitā valsts pārbaudījumu norises laikā, ministrija izsludināto noteikumu projektu plāno atsaukt.  Saskaņā ar Ministru kabineta komitejas 2012.gada 3.decembra sēdes protokola Nr.45 1.§ doto uzdevumu ministrija sniedz izvērtējumu par iespēju angļu valodas centralizēto eksāmenu rīkot maijā.  Angļu valodas centralizēto eksāmenu (turpmāk – eksāmens) katru mācību gadu kārto aptuveni 20 000 izglītojamo no 924 izglītības iestādēm.  Eksāmenā tiek novērtētas piecas dažādas valodu prasmes. Četras no prasmēm tiek vērtētas rakstu daļā, kuras norises ilgums ir 4 stundas 15 minūtes (ieskaitot starpbrīdi), un visi izglītojamie to pilda vienlaicīgi. Runāšanas prasme tiek vērtēta mutvārdu daļā, kuras laikā izglītojamie pa vienam veic runāšanas uzdevumus. Viena izglītojamā atbildei ir paredzētas 12 – 15 minūtes. Mutvārdu daļa sākas eksāmena norises pirmajā dienā, un lielākajā daļā izglītības iestādēs tā notiek vienlaicīgi vairākās klašu telpās. Atkarībā no izglītojamo skaita, kuri piedalās eksāmenā, izglītības iestādei ir nepieciešamas 1 – 3 dienas eksāmena pilnai norisei. Eksāmena norisē (rakstu daļas novērošanā, mutvārdu daļas vadīšanā un izglītojamo atbilžu vērtēšanā) piedalās gandrīz visi angļu valodas pedagogi. Lai nodrošinātu eksāmena norisi visā valstī, parasti ir nepieciešams 630 pedagogu pirmajā eksāmena norises dienā, 710 – otrajā un 275 – trešajā.  Ņemot vērā eksāmena norisei nepieciešamo nodrošinājumu, tā organizēšana maijā būtiski traucētu pārējo izglītojamo mācību procesu izglītības iestādēs (mācību stundu izkārtojums, pedagogu aizvietošana, klašu telpu noslodze).  Noteikumu projekta apspriešanas gaitā 2012.gada 15.augustā arodbiedrības „Latvijas izglītības vadītāju asociācija” paplašinātajā valdes sēdē tika atbalstīta eksāmena norise periodā, kad pārējo klašu izglītojamajiem ir brīvlaiks, lai pēc iespējas mazāk tiktu traucēts mācību process. |

|  |  |  |
| --- | --- | --- |
| II Tiesību akta projekta ietekme uz sabiedrību | | |
| 1. | Sabiedrības mērķgrupa | Izglītības iestādes (t.sk. sākumskolas, pamatskolas, vidusskolas un profesionālās izglītības iestādes) – 924. |
| 2. | Citas sabiedrības grupas (bez mērķgrupas), kuras tiesiskais regulējums arī ietekmē vai varētu ietekmēt | Augstākās izglītības iestādes – 4, pašvaldības izglītības speciālisti vai izglītības pārvaldes iestādes – 109. |
| 3. | Tiesiskā regulējuma finansiālā ietekme | Piešķirto budžeta līdzekļu ietvaros. |
| 4. | Tiesiskā regulējuma nefinansiālā ietekme | Tā kā angļu valodas centralizētajā eksāmenā tiek vērtētas izglītojamo valodas prasmes, kas apgūtas visā vidējās izglītības posmā, tad nav nepieciešams īpaši palielināt izglītojamā mācību slodzi, gatavojoties eksāmenam.  Noteikumu projekts neparedz izmaiņas izglītības iestāžu noteiktajā 2012./2013.mācību gada mācību stundu plānojumā. |
| 5. | Administratīvās procedūras raksturojums | Projekts šo jomu neskar. |
| 6. | Administratīvo izmaksu monetārs novērtējums | Projekts šo jomu neskar. |
| 7. | Cita informācija. | Nav |

Anotācijas III sadaļa – noteikumu projekts šo jomu neskar.

|  |  |  |
| --- | --- | --- |
| IV  Tiesību akta projekta ietekme uz spēkā esošo tiesību normu sistēmu | | |
| 1. | Nepieciešamie saistītie tiesību akta projekti | Ņemot vērā, ka noteikumu projektā ietvertais tiesiskais regulējums ir attiecināms uz valsts pārbaudījumu norises procesiem un to tiesisko regulējumu, ministrija ir izstrādājusi Ministru kabineta noteikumu projektus:  „Grozījumi Ministru kabineta 2010.gada 6.aprīļa noteikumos Nr.335 „Noteikumi par centralizēto eksāmenu saturu un norises kārtību””, izsludināts 2012.gada 4.oktobrī Valsts sekretāru sanāksmē (VSS-1002, protokols Nr.40, 10.§); noteikumu projekts paredz veikt izmaiņas izglītojamo pieteikšanās centralizēto eksāmenu kārtošanai termiņā, apvienoto eksāmenu reģistrācijas termiņā, eksāmena vadītāja, novērotāja, mutvārdu daļas intervētāja un vērtētāja norīkošanas termiņā, izglītojamo darbu vērtētāju pieteikšanās termiņā un termiņam, līdz kuram izglītības iestādes vadītājam jāizveido centralizētā eksāmena mutvārdu daļu kārtojošo izglītojamo saraksts.  Noteikumu projekts būtiski paplašina izglītojamā iespējas mainīt iepriekš izvēlētos eksāmenus vai kārtot papildu eksāmenu.  „Grozījumi Ministru kabineta 2010.gada 6.aprīļa noteikumos Nr.334 „Noteikumi par valsts pārbaudījumu norises kārtību””, izsludināts 2012.gada 4.oktobrī Valsts sekretāru sanāksmē (VSS-1001, protokols Nr.40, 8.§). Noteikumu projekts paredz veikt izmaiņas izglītojamo pieteikšanās valsts pārbaudījumu kārtošanai termiņā, valsts pārbaudījuma komisijas izveidošanas termiņā, valsts pārbaudījuma vadītāja un vērtētāja norīkošanas termiņā, kā arī mainīt nosaukumu informācijas sistēmai atbilstoši nosaukumam noteikumos Nr.335, kā arī paplašina izglītojamā iespējas mainīt iepriekš izvēlētos eksāmenus vai kārtot papildu eksāmenu.  Lai noteikumu projektā ietvertais regulējums nebūtu pretrunā ar noteikumiem Nr.259, tad ministrija ir izstrādājusi Ministru kabineta noteikumu projektu „Grozījumi Ministru kabineta 2012.gada 10.aprīļa noteikumos Nr.259 „Noteikumi par 2012./2013.mācību gada un mācību semestru sākuma un beigu laiku””, piemērojot saīsinātu izsludināšanas un saskaņošanas kārtību. Noteikumu projekts nosaka 2012./2013.mācību gada pavasara brīvdienu laiku 12.klases izglītojamajiem.  Šajā sadaļā minētie normatīvie akti Ministru kabinetā ir jāizskata vienlaikus.  Noteikumu projekts Ministru kabinetā jāizskata vienlaikus ar šajā sadaļā minēto normatīvo aktu grozījumiem. |
| 2. | Cita informācija | Ministru kabineta noteikumu projekta „Grozījumi Ministru kabineta 2012.gada 10.aprīļa noteikumos Nr.259 „Noteikumi par 2012./2013.mācību gada un mācību semestru sākuma un beigu laiku”” saskaņošanas laikā ar Tieslietu ministriju un Finanšu ministriju angļu valodas centralizētā eksāmena norises laiks no 2013.gada 25., 26.un 27.marta tika mainīts uz 2013.gada 26., 27.un 28.martu. |

Anotācijas V sadaļa – noteikumu projekts šo jomu neskar.

|  |  |  |
| --- | --- | --- |
| VI Sabiedrības līdzdalība un šīs līdzdalības rezultāti | | |
| 1. | Sabiedrības informēšana par projekta izstrādes uzsākšanu | Noteikumu projektu un informāciju par plānoto angļu valodas centralizētā eksāmena norises laiku 2012./2013.mācību gada 28.augustā Valsts izglītības satura centrs (turpmāk – centrs) izsūtīja izglītības iestāžu vadītājiem, kā arī informācija tika ievietota centra mājaslapā. |
| 2. | Sabiedrības līdzdalība projekta izstrādē | Noteikumu projekts apspriests 2012.gada 15.augustā arodbiedrības „Latvijas izglītības vadītāju asociācija” (turpmāk – LIVA) paplašinātajā valdes sēdē. |
| 3. | Sabiedrības līdzdalības rezultāti | LIVA atbalsta noteikumu projektu. |
| 4. | Saeimas un ekspertu līdzdalība | Projekts šo jomu neskar. |
| 5. | Cita informācija | Nav. |

|  |  |  |
| --- | --- | --- |
| VII Tiesību akta projekta izpildes nodrošināšana un tās ietekme uz institūcijām | | |
| 1. | Projekta izpildē iesaistītās institūcijas | Izglītības iestādes – 924, kuras īsteno vispārējās pamatizglītības programmas, vispārējās vidējās izglītības programmas, profesionālās vidējās izglītības un arodizglītības programmas, pašvaldības izglītības speciālisti vai izglītības pārvaldes iestādes – 109, augstākās izglītības iestādes – 4, ar kurām Valsts izglītības satura centrs ir noslēdzis līgumu par valsts pārbaudījumu norises organizēšanu. |
| 2. | Projekta izpildes ietekme uz pārvaldes funkcijām | Izglītības iestādēm, kuras īsteno vispārējās pamatizglītības programmas, vispārējās vidējās izglītības programmas, profesionālās vidējās izglītības un arodizglītības programmas, atbilstoši noteikumu projektā noteiktajiem datumiem jānodrošina valsts pārbaudes darbu norise. |
| 3. | Projekta izpildes ietekme uz pārvaldes institucionālo struktūru.  Jaunu institūciju izveide. | Normatīvā akta izpilde tiks nodrošināta esošo institūciju ietvaros. |
| 4. | Projekta izpildes ietekme uz pārvaldes institucionālo struktūru.  Esošu institūciju likvidācija. | Projekts šo jomu neskar. |
| 5. | Projekta izpildes ietekme uz pārvaldes institucionālo struktūru.  Esošu institūciju reorganizācija. | Projekts šo jomu neskar. |
| 6. | Cita informācija. | Nav |

##### Izglītības un zinātnes ministra vietā –

##### labklājības ministre I.Viņķele

Vizē: Valsts sekretāra vietniece –

Struktūrfondu un starptautisko finanšu

instrumentu departamenta direktore,

valsts sekretāra pienākumu izpildītāja L.Sīka

05.12.2012 14:05

1531

I.Kamarūte

67814478,ingrida.kamarute@visc.gov.lv